钦定古今图书集成/理学汇编/学行典/第226卷 > 《宁庵记》谢枋得
## 钦定古今图书集成/理学汇编/学行典/第226卷 > 《宁庵记》谢枋得

张仁叔葬本生母于邵武县和平里之鹤巢原。墓去
故庐百步，有田四十亩，岁收禾三百秤。有蔬圃竹林，
悉施以养莲社、报德堂佛者，命周觉先主之，择其徒
一人守冢，匾其庐曰“宁庵”，合考妣二亲而祠。春秋荐
𬞟蘩，寒食洒麦饭，悉于田园收之。守冢人执祀事如
法，请张氏子孙主祭，其为宁亲谋亦远矣。仁叔垂涕，
洟而告某曰：“子知宁庵之义乎？予幼失怙恃，本生母
义父收张氏孤，教育之使成人。本生母义父捐世，予
无以酬恩，此庵之所以志予无涯之戚也。予幼诵《蓼
莪》诗，未知其情之真恻，今知之矣。予之生，亲之所以
劳瘁也。予为赤子，饮乳于亲之怀者三年，乳皆亲之
血也。乳之盈涸，由饮食之丰约，劳苦”不可言。予为孩
提，亲喜吾有儿矣，拊之则察其肥瘠而欣忧，蓄之则
候其饥饱而饮食。予能行，可以免其提携矣。长之则
惟恐其体气之不壮，育之惟恐其怀性之不敏。亲行
而予不随，顾之如有遗，吾行而亲不随，复之如有失。
其出也，腹我而语之曰：“吾行矣，汝在家毋登高而临
深也。”其入也，腹我而语之曰：“吾归矣，汝在家，必无人
念其饥饱寒燠也。”予渐长知学，亲心可以少宽矣。忧
其壮而未有室也。既有室，虑其子孙未能众多也。《诗》
以妻子好合，兄弟翕和，而后父母之心顺。诚哉言乎！
予为贫，衣食奔走，亲忍留之膝下，离家则戒之谨慎，
久客则愿其速归，梦想其劳逸，卜占其远迩，倚门闾
而望，听鸟鹊而喜，精神常役役，肝胆常悬悬也。自予
有生以来，吾亲之心无一日得宁者，以予故。古之人
以生为劳，以老为逸，以死为息。吾亲老而未尝逸，今
其息乎？其心亦可以少宁乎？《诗》曰：“欲报之德，昊天罔
极。”终吾生，无以报吾亲。言之则痛切，思之则闷绝。惟
孝子仁人，知棺美而椁厚，土深而水密。人“谓吾亲可
以妥灵幽扄矣。予恐不足恃，所恃守冢有其人。守冢
者不足恃，所恃莲社佛者为之主。莲社佛者不足恃，
所恃者有田园以养其生。田园不足恃，所恃造物有
以鉴予之心。予之报亲者诚有罪，予之思亲者实可
悯。昊天明明，岂不能使吾亲魂魄少宁乎？子盍为我
记之。”嗟乎！孝矣哉，仁叔思亲之苦也。“人与天相去至
远者形也，至近者心也。一念之善，人莫能知，而天必
知之；一事之善，人不能助，而天必助之。自今以往，甘
露自当应其诚，迅雷何忍惊其魄？燕或有增其土，鹿
不敢触其松，虎狼亦能卫其墓，况于人乎？况于君家
之子孙乎？亲可宁，子之心亦可宁矣。”杨坊十家市，习
俗以市道相尚，与《诗》《书》名家者异，邦人择邻者不居。
吾屡观仁叔之家，晨昏一饭饮一蔬果，未献祖考，不
敢尝田庐，悉畀守冢者，居茅屋，聚数十学子，终日嘈
嘈教句读，疲神耗气以养生。事叔父母如事亲，爱堂
弟如爱子，吾知其为孝弟忠信人也。问其师友，则续
溪杨公、玉溪黎公，学问有根源，岂习俗所能移哉？宁
亲一念，天实临之。某常执史笔，当大书其事，俾后来
传孝友者证天道有所托而明，民极有所寄而立，斯
亦扶世传道一端也。仁叔字子惠，家在苍峰下，因以
自号云。